FC Voluntari a câștigat vineri meciul cu Hermannstadt, 1-0, și i-a cedat locul 9, primul retrogradabil, lui Dinamo, în clasamentul play-out-ului. Ilfovenii au acum două puncte în fața alb-roșilor.
Hermannstadt le-a administrat "câinilor" etapa trecută un sec 3-0, pentru ca acum să cedeze fără prea mare strădanie în fața Voluntariului, echipă aflată în luptă directă cu Dinamo pentru evitarea retrogradării. Victoria rivalei le-a lăsat un gust amar oficialilor formației bucureștene. Andrei Nicolescu, administratorul special al "câinilor", a acuzat chiar că pe stadionul "Anghel Iordănescu" a fost vorba de un blat. Iar succesul a venit în urma penalty făcut cadou de sibianul Butean, care a făcut henț în careu la un duelul aerian consumat în minutul 68.
Antrenorii și-au făcut junioratul la Petrolul
Oficialul dinamovist a spus la Prima Sport: "Partida de la Voluntari mi-a lăsat un gust amar. Nu am văzut intensitate. A lipsit total intensitatea într-un moment în care se joacă într-o anumită viteză fotbalul. Mă gândeam că prieteniile din fotbal au dispărut, dar se pare că m-am înșelat". Andrei Nicolescu se bazează pe faptul că antrenorii celor două formații, Marius Mădărășanu și Florin Pârvu au crescut împreună la juniorii Petrolului Ploiești și sunt buni prieteni.
Cu Hermannstadt, Voluntari și-a trecut în cont prima victorie după 12 etape consecutive în care obținuse 4 remize și fusese învinsă de 8 ori. În urma victoriei de vineri, ilfovenii au urcat pe locul 6 în clasamentul play-out-ului, cu 17 puncte, în vreme ce Dinamo se află pe poziția a 9-a, penultima, cu 15 puncte.
Replica sibienilor
"Domnul Nicolescu vorbește mult și prost, mai ales în ultima vreme. În loc să (mai) facă acest lucru, noi îl sfătuim să vorbească și să facă mai mult(e) pentru echipa pe care o reprezintă dumnealui. Și noi am putea să vorbim despre echipa domniei sale și să-i aducem tot felul de aprecieri, dar noi, sibienii, avem educație și bun-simț", a fost replica managerului sibienilor, Radu Neguț, printr-un comunicat.